UBERA ARANZETA (EH Bildu, 2017-06-23):
Mahaiburu andrea. Uriarte andrea, egun on denoi.
Ekainak 12, Eibar, goizaldeko bostak, izugarrizko jendetza, ilarak Eibarren. Zer gertatzen da? Zer jarri dituzte Justin Bieberren kontzerturako sarrerak salgai edo Eibarrek partidu garrantzitsu bat dauka eta partidu horretarako sarrerak salgai jarri dituzte? Inork ez zekien ezer zer gertatzen zen. Bakarrik jendetza, ilarak, lo sakoekin, lurrean eta abar.
Baina batzuk bazekiten zer gertatzen zen. Haurreskolak Partzuergoko irakasleak bazekiten zer gertatzen zen, Hezkuntza Sailak bazekien zer gertatzen zen, Haurreskolak Partzuergoan lan egin nahi zuten pertsonek, herritarrek, bazekiten zer gertatzen zen.
Eta ekainak 12tik 14ra bitartean ilara horiek handitzen joan ziren eta Bizkaiko mugaraino iritsi ziren. Hobe ospakizun edo ikuskizun batetarako sarrerak lortzeko ilarak izango balira eta ez sei urte ostean, zerrendak itxita egon ostean, Haurreskolak Partzuergoak antolatu zuen show penagarria.
Pertsonen langileen kontura horrelako egoera desatseginak ikuskizunak antolatzea benetan onartezina delako eta tristea delako. Eta kudeaketa on batek, beno hona iritsi gabe, kudeaketa egoki batek gauzak ondo eginda ekidin daitezkeelako horrelako egoerak.
Sei urte  - erraz esaten da -  zerrendak itxita eta bi egunetarako irekitzen dira. Bi egunetarako ekainak 30 tartean, atera kontuak; 12 eta14tik ekainak 30erako kontratuak eskaintzeko, asko jota 20 bat lan kontratu eskaintzeko. Eta agerian geratu zen berriro ere planifikazio eza eta sustatzen ari den lan prekarioa.
Gainera, hainbat eremutik ohartarazi zitzaionean, jakinarazi zitzaionean, Haurreskolak Partzuergoari zein egoerarekin aurkitu zatekeen eta hori ekidin zitekeen. Ekidin zitekeen aurrez eta aldiro zerrendak ireki ezkero, baremazioak egin ezkero, eta gauzak minimoki txukun egin ezkero.
Baina ez. Egun batetik bestera zerrendak ireki abisatu gabe, jendeak dokumentazioa bilatu behar, dokumentuak konpultsatu behar, beraien bizitza antolatu behar, eta horrela gertatu zen.
Eta por tzierto, inork ezagutzen ez dituen zerrendak ze nik dakidanez zerrenda horiek ez dira gardenak, zerrenda horiek ez dira publikoak. Jakin nahiko nuke lehenengo egunean ikusita ilara horiek zenbat pertsonek eman zuten izena eta guztira bi egun horietan zenbat pertsona sartu ziren zerrendetan.
Nik ez dakit gehiegi den gauzak hobeto egitea eskatzea. Ez dago hobeto kudeatzerik? Zergatik gisa horretako tratua eman behar zaie herritarrei, pertsonei? Gure etorkizuna diren hezitzaileei ganadu tratua ematen dien Gobernua ez da duina. Gure Gobernuak gure hezitzaileei eta gure umeei ematen dien tratuak erakusten du zein den Gobernu horren izaera.
Ez dakit zenbat kostatzen den gauzak modu planifikatuan egitea, lehen esan dudan bezala, noizbehinka, aldiro zerrendak ireki, barematu, kalitatezko enplegua bultzatu. Azken finean, guztiok behintzat ahal dugun neurrian bizitza modu normalizatuagoan antolatu ahal izateko. Azken finean, kalitatezko hezkuntza  - heziketa -  eskaintzeko Haurreskolak Partzuergoan ere.
Eibarko argazkiak ez dio mesederik egin Haurreskolak Partzuergoari. Ez dio mesederik egin inori, ez Hezkuntza Sailari, ez langileei, ez familiei, inori, ez haurrei. Eta seguru nago gauza bera pentsatzen duzuela, Uriarte andrea, seguru nago. Eta seguru nago zuek ere hoberena nahi duzuela Haurreskolak Partzuergorako.
Beraz, horrela bada, eta ez bada esango didazu, baina horrela bada, Hezkuntza Sailak Haurreskolak Partzuergoarekin batera zer egingo du kudeaketa hobetzeko? Zer egingo du gaur egungo kudeaketa zuzentzeko?
Eskertuko nizuke erantzungo bazenit.